吴则礼
阿坰以歙钵供太希先偶成
君不见上公之鼎烹养牛，高足巨耳谁与俦。
又不见便便瓦釜煮黄独，媚此枵然转雷腹。
养牛大嚼良快意，老儒那月王侯鼻。
黄独饱火正可怜，自捉长才宁用钱。
太希先，阿坰赠君北湖歙州钵，
天遣吾人个中活。撑肠等取一生足，
养牛何曾异黄独。要须以铁为脊梁，
才可提渠示诸方。应笑连床并头颅，
五更戢戢听木鱼。太希先，
尔时勿作随堂解，真是穷年粥饭债。
羁臣白发无住著，瀹腐舂陈俱未错。
客来摩挲浑不嗔，慎勿角吾红麒麟。
南徐祖令侬自知，雪打西庵尝豆糜。